

**ФОНД ЗА ЕВРОПЕЙСКО ПОДПОМАГАНЕ НА НАЙ-НУЖДАЕЩИТЕ СЕ ЛИЦА**

**Оперативна програма за храни и/или основно материално подпомагане**

***ПРЕДОСТАВЯНЕ НА СЪПЪТСТВАЩИ МЕРКИ –***

***ПРИНЦИПИ, ВИДОВЕ, ОТЧИТАНЕ, ДОБРИ ПРАКТИКИ***

*По повод реализирането на съпътстващи мерки по Оперативна програма за храни и/или основно материално подпомагане от Фонда за европейско подпомагане на най-нуждаещите се лица в България /ОПХ ФЕПНЛ/, и в духа на конструктивния диалог и партньорските отношения на Управляващият орган /УО/ на ОПХ ФЕПНЛ с общините в Република България, представяме на вниманието Ви важни акценти, касаещи изпълнението и отчитането на съпътстващи мерки по операция тип 3 „Осигуряване на топъл обяд 2016 г. – 2019 г.“ от ръководените от Вас общини.*

*При изпълнението на операция тип 3 „Осигуряване на топъл обяд 2016 г. - 2019 г.“ по Оперативна програма за храни и/или основно материално подпомагане , партньорската организация - бенефициент пряко или в сътрудничество с неправителствени организации предлагат и съпътстващи мерки.*

*Разходите за съпътстващи мерки по операция тип 3 „Осигуряване на топъл обяд 2016 г.– 2019 г.“, предприети и декларирани от партньорските организации, които доставят храните на най-нуждаещите се лица са под формата на единна ставка в размер на 5 на сто от разходите за закупуване на хранителни продукти.\**

*„Разходи за съпътстващи мерки“ по смисъла на чл. 26 от Регламент (ЕС) 223/2014 и ПМС 37/2015 г. и последващите изменения, са всички разходи за дейности, предвидени в допълнение към разпределянето на храна с цел намаляване на социалното изключване и/или справяне с извънредни социални ситуации по еманципиращ и устойчив начин, като например разходите за консултиране, за изготвяне на информационни материали за основни социални права и насочване към други услуги, за индивидуално и групово консултиране за управление на семейния бюджет, за изготвяне на насоки за балансиран режим на хранене и др.*

**I.Принципи при предоставяне на съпътстващи мерки**

*В съответствие с действащото законодателство и изискванията на Регламент № 223/2014 на Европейския парламент и на Съвета, относно Фонда за европейско подпомагане на най - нуждаещите се лица, предоставянето на съпътстващите мерки се осъществява при зачитане основните права и съблюдаване принципите, признати по-специално в Хартата на основните права на Европейския съюз.*

\*Изчисляват се на базата на разхода за единица продукт (определен в размер на 2.50 лв. за храноден за едно лице от целевата група), умножена по броя на потребителите на съответната услуга и броя на дните, за периода на предоставяне на услугата

* **Зачитане на човешкото достойнство на потребителя:**

Подкрепата, която се оказва на потребителя, следва да се извършва по деликатен и ненатрапчив начин. Предоставящите съпътстващи мерки следва да се отнасят с уважение и разбиране към възрастовите, физическите, умствените, психическите, религиозните, етническите, културните и половите различия на потребителите, както и на техните близки и роднини.

* **Зачитане правото на избор и независимост на потребителя:**

Експертите са длъжни да зачитат правото на избор на потребителя, както и да го подкрепят за взимане на лични решения по въпроси, които пряко го касаят - избор на личен лекар, избор на видове социални услуги, които желае да ползва и други. В работата те трябва да се ръководят на първо място от интересите на потребителите, да приемат и зачитат тяхното право на самоопределение.

* **Конфиденциалност и защита на лична информация:**

Поверителността на личните данни трябва да бъде гарантирана в съответствие със Закона за защита на личните данни. Конфиденциалността е свързана с неотменното право на човека да съхранява своята личност, като притежава свои тайни и сам решава кога и как да ги разкрие. Предоставящите съпътстващи мерки са задължени да не разпространяват лична информация за потребителите.

**II. Кой предоставя съпътстващи мерки?**

Предоставянето на съпътстващи мерки е ангажимент на партньорските организации – общини, изпълняващи проекти по Операцията.

Съпътстващи мерки се предоставят в сътрудничество между местните общински администрации, социалните, здравните служби в общините, кметствата и селата с цел максимално включване на потребителите в тези дейности. Лицата, които предоставят съпътстващи мерки е възможно да са от етнически общности в обслужваните райони, които са с необходимия авторитет пред общността.

Допустимо е съпътстващите мерки да се предоставят от други външни за съответната община организации, като за целта следва да се сключат партньорски споразумения между тях. Ролята на партньора/ите се изразява в реализиране на съпътстващи мерки, в съответствие с изискванията на Регламент /ЕС/ № 223/2014 на Европейския парламент и на Съвета.

* Правата и задълженията по Договора във връзка с предоставяне на съпътстващи мерки не могат да бъдат прехвърляни или възлагани на трето лице без предварително писмено одобрение от Управляващия орган.

**III. Основни видове съпътстващи мерки.**

Планирането и предоставянето на съпътстващи мерки се основава на извършен анализ и установени специфични потребности за всеки отделен потребител, което е основа за планирането им в индивидуален или групов формат.

Предоставянето на изброените по-долу видове съпътстващи мерки е в зависимост от конкретните нужди на потребителите, към които са насочени. Те могат да бъдат групирани в следните основни видове:

* + основни социални консултантски услуги;
	+ дейности за подпомагане на утвърждаването на правата, законните интереси и обработването на лични дела или посредничество;
	+ дейности, предотвратяващи кризисни ситуации и социално изключване и насочени към премахването на отрицателни социални въздействия.
* **Съпътстващите мерки могат да са под формата на следните видове дейности:**
* Индивидуално и/или групово консултиране/насочване за предоставяне на социални помощи;
* Индивидуално и/или групово консултиране/насочване за предоставяне на социални услуги;
* Оказване на съдействие за ползване на здравни и образователни услуги;
* Оказване на индивидуална подкрепа, в съответствие с индивидуални нужди и проблеми на конкретни представители на целевите групи;
* Дейности за повишаване на осведомеността, като разработване и/или разпространение на целенасочени рекламни и информационни материали и кампании, състезания и др.;
* Провеждане на беседи на различни теми за подкрепа на потребителите;
* **Мотивационна подкрепа** - насочена към лица, които са се самоизолирали от социалния живот, или които вследствие на заболяване са изгубили смисъл и желание за живот и други;
* **Подкрепата за социално включване**, която се осъществява чрез осигурена възможност потребителите да посещават индивидуално, различни културни мероприятия, съдействие и придружаване за ползването на административни общински услуги и за подпомагане на достъпа до здравни услуги и социални помощи;

 ***За специфични проблеми, идентифицирани за конкретни потребители на всяко ниво или етап на консултация, когато се установи конкретна необходимост, която може да бъде решена от програмите, изпълнявани в рамките на Европейския социален фонд, потребителят се насочва към съответната програма.***

**IV. Добри практики при осъществяване на съпътстващи мерки по Операция тип 3 „Осигуряване на топъл обяд 2016-2019“ на ОПХ ФЕПНЛ:**

* В районите на малцинствени групи с предимно ромско население местни лидери и специалисти в етническата интеграция и етнически посредници от общинската администрация се включват в процеса на популяризиране и насочване на нуждаещите се;
* Потребителите от маргинализираните групи, на които се отпускат месечни помощи, са безработни и се насочват към бюрата по труда за консултиране при наемане на работа;
* В една от общините – партньорски организации по Схемата, местните власти са установили спад в статистиката за дребната престъпност след началото на предоставянето на услугата „топъл“ обяд, както и повишаване на посещаемостта на деца от малцинствени групи в училище;
* Периодични посещения като част от съпътстващите мерки от здравен медиатор, който помага при оценка на здравословното състояние на потребителите и им предоставя здравни съвети и насочване към медицински специалисти при необходимост;
* Осигуряване на подкрепа при изготвяне на нови документи за самоличност в т.ч. и на бездомни лица, може да се предостави информация за използването на личните карти и начините за злоупотреба с лични данни;
* Настаняване на бездомни лица в Център за временно настаняване;
* Консултиране и индивидуална подкрепа при опасност от отпадане от училище на деца или необходимост за повишаване на образованието;
* Консултации на тема „Общопрактикуващ /личен/ лекар – правила за избор и смяна“;
* Изготвяне на насоки за балансиран режим на хранене, указания за правилно съхранение и консумиране на храната, особености в храненето /подходящи и неподходящи храни/ при различни заболявания;
* Изготвяне и разпространение на информационни материали за основни социални права, например въпроси, касаещи правата на лицата по отношение на обезщетенията по Кодекса за социално осигуряване;
* Осигуряване на индивидуално и/или групово консултиране за управление на семейния бюджет;
* Предоставяне на информация или консултация на теми „Ухапвания от насекоми“, „Предпазване от жегите. Топлинен и слънчев удар“;
* Изготвяне и разпространение на информационни материали или консултиране във връзка с различни видове измами, например в момента най-актуални са телефонните измами;
* Изнасяне на групови лекции по полезни теми спрямо състава на целевите групи – роми, възрастни хораи т.н.
* *С цел повишаване информираността на потребителите на „топъл обяд“ за правилното съхранение и консумация на приготвена храна и предотвратяване на хранителни неразположения, УО на ОПХ ФЕПНЛ разработи насоки за съхранението и консумацията на приготвената храна, както и за миене на ръце, изложени на достъпен език. Информацията може да бъде разпространена по всички възможни начини /брошури, информационни табла, групови сесии при реализиране на съпътстващи мерки и др./ и да достигне до всички потребители на „топъл обяд“.*

*Горецитираните материали са публикувани на електронния портал на Агенцията за социално подпомагане –* [*www.asp.government.bg*](http://www.asp.government.bg)*, раздел „Оперативна програма за храни“, на линк:* [*http://www.asp.government.bg/web/guest/proceduri*](http://www.asp.government.bg/web/guest/proceduri)*.*

**V. Добри европейски практики при осъществяване на съпътстващи мерки**

* Под управлението на служители от Обществения център за социално подпомагане - Антверпен, Белгия, крайните получатели на помощта от ФЕПНЛ придобиват трудов опит и получават минимална заплата, като работят в центрове за разпространение на помощи.
* От 2006 г. насам доброволците на Каритас - Словения разпространяват храна и предоставят съпътстващи мерки. Процесът, чрез който те насочват получателите на храни от ФЕПНЛ към други услуги, включва на първо място „Внимателно изслушване” на всеки един от крайните получатели.
* За много организации по прилагането на съпътстващи мерки, доброволците имат решаващо значение при насочването на крайните получатели на ФЕПНЛ към съпътстващите ги услуги. Ролята на доброволците в Червения кръст в три различни държави, членки на ЕС:
	+ За Червения кръст във Финландия е от значение важността на доброволците и набирането и ангажирането на нови такива.
	+ Тъй като Червеният кръст в Испания има широка мрежа от над 200 000 доброволци, важно е да може бързо да се ангажират доброволци със съответния опит за дългосрочни и краткосрочни проекти.
	+ За ефективното предлагане на съпътстващи мерки е важно доброволците да са достатъчно обучени. При въвеждането в работата всички 160 000 доброволци са получили 18 часа обучение, за да станат доброволец на Червения кръст Италия.

**VI. Основни предизвикателства пред страните членки на ЕС при предоставянето на съпътстващи мерки по Фонда за европейско подпомагане на най – нуждаещите се лица**

* Липса на достатъчно обучени доброволци или експерти;
* Обем и разнородност на целевата група;
* Липса на сътрудничество с подготвени външни организации от неправителствения сектор, предлагащи подобни услуги;
* Продължителност на съпътстващите мерки;
* Разглеждане на множеството проблеми, възникнали за крайните получатели;
* Избягване на стигматизирането на крайните получатели.

**VII. Основни фактори за успех при прилагането на съпътстващи мерки по Фонда за европейско подпомагане на най – нуждаещите се лица**

* По-добро сътрудничество с НПО, които вече предлагат допълнителни услуги (потенциално създаване на мрежа от доставчици на социални услуги);
* Повишаване на осведомеността относно наличните услуги (чрез информационни системи или бюра за помощ);
	+ Активно обучение и подкрепа на доброволци, за да се насърчи тяхното участие в предлагането на съпътстващи мерки;
* Използване на "личен подход" за предоставяне на съпътстващи мерки, тъй като всеки краен получател има различни потребности;
* Активно включване на крайните получатели при определяне на техните нужди по отношение на съпътстващите мерки;
	+ По-добри връзки със съответните проекти на ЕСФ;
	+ Събиране и разпространение на мерките от ЕСФ за допълване дейностите на ФЕПНЛ.

**VIII. Отчитане на предоставените съпътстващи мерки по Фонда за европейско подпомагане на най – нуждаещите се лица**

Отчитането на разходите за съпътстващи мерки, предприети и декларирани от партньорските организации, които доставят храните на най-нуждаещите се лица е описано в Ръководството на бенефициента за изпълнение и управление на договори по операция тип 3 "Осигуряване на топъл обяд 2016 гт. – 2019 г.".

При планиране и предоставяне на съпътстващи мерки партньорската организация – бенефициент би могла да се съобрази с дадените насоки в Методическо указание за предоставяне и отчитане на съпътстващи мерки по Операцията / Приложение № 19 към Раздел Б на Ръководството на бенефициента за изпълнение и управление на договори по операция тип 3 "Осигуряване на топъл обяд 2016 гт. – 2019 г."/.

 Информацията за предоставените съпътстващи мерки декларирани от партньорската организация – бенефициент при представяне на всяко искане за плащане следва да е описана в съответния технически доклад подаден в уеб базираната система ИСУН 2020. Отчитането на изпълнението им се осъществява на база представянето на документални доказателства, като протоколи, доклади от проведени консултации, снимков материал, информационни материали, списъци с участвалите в групови консултации, формуляри за обратна връзка в частта, касаеща получените съпътстващи мерки и други релевантни документи, изготвени от партньорската организация.

***При възникнали въпроси в процеса на предоставяне и отчитане на съпътстващи мерки партньорските организации - общин винаги може да се обърне за съдействие към експертите от отдел „Мониторинг и оценка“ на УО на ОП ФЕПНЛ, които са ангажирани пряко с проследяване на процесите по предоставяне и отчитане на резултатите от съпътстващите мерки.***